Franskmann (36) på bryllupsferie drept av hai
Den 36-årige mannen var ute og surfet utenfor den populære stranden Brisants de Saint-Gilles på franske øya Reunion i Det indiske hav da haien gikk til angrep. Haien skal ha bitt mannen flere ganger i armen og låret, skriver nyhetsbyrået AFP. En mann som svømte like i nærheten så angrepet og slo alarm. Da livredderne nådde 36-åringen hadde han mistet mye blod og hadde hjerte-og respirasjonsstans. Han ble fraktet tilbake til stranden, men livet stod ikke til å redde. Kona lå på stranden, rundt 50 meter unna, da angrepet skjedde. Hun blir nå behandlet for sjokk, sier franske myndigheter. Onsdagens angrep er det første i området i år, men tre mennesker har mistet livet etter haiangrep ved øya de siste to årene. I fjor sommer fikk en annen surfer på Reunion armen revet av da han ble angrepet av hai, men han overlevde skadene, skriver AFP. 78 mennesker ble drept i haiangrep i løpet av fjoråret. Hai jakter ikke på mennesker, men kan angripe surfere fordi siluetten i vannet kan minne om sel og skilpadder.
Bryllupsferien på Reunion Island i Det indiske hav ble brått et mareritt da en franskmann ble drept av hai mens kona lå på stranden.